
Mărturisitorii: Gheorghe Antonovici 


„Gheorghe Antonovici (Antonescu). S-a născut în 
11 Iunie 1908, în comuna Mănăstirea Horecii, judeţul 
Cernăuţi. Copilăria i-a fost tristă. Tată-său plecase în 
America, unde petrecu mai mulți ani, căutându-şi 
norocul. Când s-a întors, era război. În acel răstimp — 
zăvorâtă fiind uşa şcolii din pricina bejeniei — Gh. 
Antonovici n-a avut prieten mai bun decât pe tatăl său, 
care i-a deschis întâiul abecedarul, şi pe nemuritorul lon 
Creangă, care l-a învăţat să râdă. Liceul l-a urmat în 
Cernăuţi. În acelaşi oraş studiază, de prezent, teologia. 


De timpuriu, l-au pasionat cărțile frumoase. În 
liceu a compus schiţe romantice, cu eroi fără noroc în 
dragoste. Fiorii primelor rânduri tipărite i-a simţit la 
„Junimea literară“. A publicat, până acum, schiţe 
(„Compromis primăvăratic“, „Poveste cu flori de omăt“, 
„Vecină“ ş.a.), fragmente dintr-o lucrare mai întinsă, 
intitulată „Popas negru“, şi versuri. Colaborează la 
„Glasul Bucovinei“ şi „Răboj“. Actualmente lucrează la 
un mănunchi de stihuri cari vor purta o legătură, scrisă 
„Frângeri“.“ (Junimea literară, nr. 1-6/1932, pg. 204). 


Apoi, a fost preot la Mămăieştii Noi, secretar al 
secţiei culturale de pe lângă Mitropolia Bucovinei, şi iar 
preot, din 1944, dar la Câmpulung Moldovenesc. S-a 
stins, într-un nedrept anonimat, la Suceava, în 1 iunie 
1993. În 1940, i-a apărut cartea de poezie „Frângeri“ şi 
romanul „Tabăra cu stângeni“, apoi s-a aşternut tăcerea, 

până în 1992, când a publicat, la Suceava, „Neuitatele 
plaiuri natale / vol. I / Poezii“, urmat, în 1993, de 
„Neuitatele plaiuri natale / vol. II / Proză“. 


„Umbră firavă de cruce”, cum singur şi-a zis, 
„vâslind un cântec” prin mult prea însângeratul secol XX, 
George Antonescu „ninge pe pleoape / poveşti de dincolo 
de ape“. Cuvintele lui pot zidi. Cuvintele lui nu sunt 
semne, ci alb, lumină, mirişte, „grădină proaspăt 
înfăţată“, prag, păsări, iarbă, drum, cuvintele lui au 
consistenţa neprihănirii, care „păşeşte-n umbra unui 
mire“, şi tocmai de aceea se poate zidi cu ele. Se poate 
zidi un drum al întoarcerii acasă, se pot dura case, 
grădini, arbori, păsări şi oameni (prieteni). 


Există şi trăieşte în poezia lui George Antonescu 
ceva din sufletul satului, duhul ancestral binefăcător, 
care-l transformă pe poet în patriarh, în paznic al altarelor 
luminii, care săvârşeşte miracole sub ochii noştri. Poezia 
lui, spre deosebire de cea a lui Chelariu, care doar se 
împlineşte în melodicitate, şi-a propus să fie cântec, unul 
cu rădăcini arhaice, poate „stih al frunzelor de toamnă“, 
menit „să lumineze-n sunet alb cireşii”. Poezia lui doar 
pipăie carnaţia liricii moderne („Bocancii au obosit la 
postul de jandarmi / şi satul doarme: cremene pe clopot 
poţi să sfarmi” sau „norii: site din nimic prin care / 
Dumnezeu fărâmiţează o cântare / albă, în surdină / 
pentru pomii din grădină”), apoi se întoarce spre sine, 
spre neprihănirea care îi dă substanţă, „şi-i mătură pe 
nepoftiţi” de sub acel „noptatec arc bătut cu stele” al 
trăirilor sale profunde şi luminoase. 


Cult 


Iată zorile mijesc din turn 

de ctitorie; dure mâni 

au tulburat poemul taciturn 

al stelelor ce-nduioşau fântâni. 


Şi vale de cosaşi porni-n 

răcoarea ierbii cântec de-nceput de zi; 
tăiară coase prin senin 

şi-ntreg fânaţul se trezi. 


Ei s-au oprit într-un ungher 

al dimineţii, şi-adună ca în ciutură 
în piept înviorare albastră de pe cer, 
şi-ascultă: în şes un chiot scutură 
mestecenii de rouă, în urma 

carelor ce-au dus 

al verii suflet în hambare... 


În cinstea ei — de-amiazi — au pus 
la inimă tălăngi de soare 

şi crengi de zâmbet le-au adus 
femeile în cofe cu răcoare. 


(Junimea literară, An 23, 
nr. 7-12/1933, p. 204) 

Instrăinare 
Bucovina, 1940/1941 


Departe, drum de dor şi dealuri sure, 
românul îi sărac... n-are mălai, nici cruce! 
Nu-i Vodă Ștefan, bunul, să se-ndure 
de viaţa asta grea de şerb ce-o duce... 


Copiii nu zâmbesc, nici nu se joacă, 
nu zburdă mieii cu mioarele... 
N-auzi, a rugă, clopote nici toacă 

şi parcă nu luceşte soarele... 


Trenuri de nădejdi s-au dus peste hotar... 
Ci-n străinime doina încă n-a murit! 

Din trupurile străbune grâne cui răsar? 
Cireşii-n primăvară cui au înflorit?! 


(Revista Bucovinei, Anul II, Nr. 1, 
ianuarie 1943, p. 16) 


Singurătate 


Doar colinele în toamne ne-or primi 
să poposim săraci în corturi de azur, 
şi totuşi, bucurie mare ne va fi 
zbuciumul pădurilor din împrejur. 


Vom priveghea în nopţi de lacrimi grele 
sau luminându-ne în rugi şi în metanii, 

şi înfrățiţi cu arborii iubiţi de stele 

vom plânge amintirea celor buni. De anii 


frumoasei tinereţi râvnind spre culmi 
aduce-ne-om aminte... Sufletul doar ne-a 
cuprinde cerul înverzit în ulmi 

şi psalmii îi vom spune în linişte de nea. 


(Revista Bucovinei, Anul |, 
Nr. 3, 1942,p.71) 


Eglogă 


Seara se oglindea-n fereşti 

de vad, prea lină. Lilieci de zare 
străbăteau lanuri cereşti 

ducând mirozna nopţii-n stele ca-n pahare. 


Ascultam cum printre sălcii valea 
râului suspină trist şi gol... 

O fată de păstor îşi frânse calea 
lângă zori, într-un vârtej domol. 


Departe, lampagii cereşti 

dădură semn de moarte la fereşti 

şi broaşte verzi întâi domol 

sunară, apoi prelung, în goarne de nămol. 


Trezită moara prinse a vui domol... 
Dc-atuncea sunt pândarul 

cântecelor aruncate peste val 

de înserare. Pe hotarul 

asfinţitului pribeag mi-i sufletu-n caval. 


La moară-ntinereşte râul, 

livezile iubesc adâncul fără stea — 
şi fete în amurg îşi scaldă grâul 
trupului, cântând egloga mea. 


(Junimea literară, An 24, 
Nr. 3-4, 1935, p. 104) 


Toast de seară 


Tremură în jgheaburile suburbiei 
ploaia, cum în fluier o eglogă, clar... 
Şoseaua trece pe sub seară cu holtei 
ce chiuie în cinstea grâului din car. 


Domniţă, în zorii ce vor înflori 
cunună peste sat, albaştrii nuci 
ai depărtărilor vor lămuri 
sufletul tău. Atuncea să-mi aduci 


vinul zâmbetului bun, să-l sorb 

de pe obrajii odihniți pe calapăr; 
răcoarea dimineţii te-a muşca de umeri 
şi ciocârlii ţi-or flutura lumina-n păr. 


Simţi-vom din fântâni cum se desprinde 

fir de gând văratic pentru calme 

pribegiri: e câmpul plin de 

umbra plopilor şi-o beau drumeţi din palme. 


Vom asculta prin lespezi murmur, 

apoi, despre prieteni vom vorbi, 

de Iulian Vesper, de Streinul, George Drumur, 
şi cele mai frumoase poezii 


din nopţile lor albe, 
le-oi pune, gândului tău, salbe. 


(Junimea literară, An 22-23, 
nr. 10-12/1933, p. 66) 


Utrenie 


Iată, zorile mijesc din turn 

de ctitorie; dure mâni 

au tulburat poemul taciturn 

al stelelor ce-nduioşau fântâni. 


Şi vale de cosaşi porni-n 

răcoarea ierbii cântec de-nceput de zi; 
tăiară coase prin senin 

şi-ntreg fânaţul se trezi. 


Ei s-au oprit într-un ungher 

al dimineţii, s-adune ca în ciutură 
înviorări albastre de pe cer, 
şi-ascultă: în şes un chiot scutură 
mestecenii de rouă, în urma 
carelor ce-au dus 

al verii suflet în hambare. 


În cinstea ei, de-amiază” au pus 
la inimă colac de soare 

şi crengi de zâmbet le-au adus 
femeile, şi cofe cu răcoare. 


(Streinul, Mircea, Poeți tineri bucovineni, 
Bucureşti 1938, p. 21) 

Vecernie la Arboroasa 


Trudită, ziua va apune — 

cântec lin peste codri şi păşune. 
Stelele le simt tot mat aproape 
lângă inimă, lângă pleoape. 


Cetatea parcă-i mai tăcută... 
Doar câte un oştean îşi mută 
steaua, departe-n vreo poiană, 
ŞI-o cântă poeţii din peană. 


Coboară-n orgă de azur, seninul, 
cucernic viers de Rilke şi Streinul. 


Grădină-a Domnului de har — 
ținutu-i numai duh legionar. 


Bisericii cu voievozi îi creşte 
dintre veacuri, chipul îngereşte. 


(Iconar, 3, II, 1937, p. 3) 

Litanii de câmp 


I 


In aria ţării, iară 
grâul însemnă bogată vară. 


De dorul câmpului şi-al satului, 
m-oi odihni-n răcoarea hatului, 


s-aud talanţii boabelor cum sună 
în rodirea grânelor prea bună. 


N 


Sufletu-ngenunche cum miorile, 
să Te preamărească blând cu doina şi florile. 


Fu lăudat, prea bunule Stăpâne, 
pentru codrii plini de sănătate — 
unde sihăstresc Negoiul şi Rarăul frate, 
şi pentru livezile cu soare bun şi pâine. 


Pentru truda ce ne-ai dăruit, 

pentru ploaia ce ne-a binecuvântat hotarul, 
mulțumim, Mântuitorule, şi pentru harul 
bucuriei grâului împlinit. 


II 


III 


Pentru duioasele vecernii Te mărim, 
pentru-al păsărilor măiestrit cuvânt, 
pentru pământul strămoşiior sfânt 

şi pentru stânjeneii păcii-n ţintirim. 


Lăudat fii, Doamne, acum şi-ntruna 
că pentru slava Fiului Tău ceresc 
biserici mândre în litanii cresc 

legea veşniciei neamului, străbuna... 


Lan cu lan departe-or să răsune 
sfinte clopote de rugăciune, 


până ţara-ntreagă va să fie 

altar de rugă, muncă şi tăcere... 
Neam român, pe creste de-nviere, 
îşi duce viaţa ca o liturghie. 


(conar, II, 10, 1937, p. 2) 

Preludiu bucolic 


Baciul la amiezi sărută 

apa din pârâu şi-n ea 
albastrul cer de pretutindenea 
şi umbra codrului, tăcută. 


Când ciute-ngenunchează la izvoare, 
fluieru-i numai suspin de înserare... 


EI cântă Domnului pe stânci 

pentru vântul răcoros de miazăzi, 
pentru liniştea văratică-n vâlcele şi 
pentru sălciile popasurilor din lunci. 


Dulăui cearcă-a depărtării ceaţă... 
Pe-a doinei proaspătă cărare 

oile aduc tălăngi de soare, 
lăudând a ierburilor dulceaţă 


şi pe baciul ce sărbătoreşte fiecare 
zi a verii, bând sub un stejar cu fluierul răcoare. 


(Streinul, Mircea, Poeți tineri bucovineni, 
Bucureşti 1938, p. 22) 

Stihul frunzelor de toamnă 


Foi arse, de pământ lipiţi-vă ca mine; 

vă caute-n rădăcină soarele-n zădar. 

Când ne-o cuprinde noaptea, muguri-vor iar 
bolnave zori atâtea! — şi-or părea senine. 


În preajmă sângeraţi sutana dup-amiezii, 

din funigei să ştiţi cum gândul mi-l desprind; 
în calendar, tomnatice arămi v-aprind 
norocul unui an ce l-aţi purtat livezii. 


Căderea-nceată ca o strângere spre seară vi-i 

şi doare mângâierea ce-o-mpletiţi în legănări. 

În voi de-mi pâlpâie chiar mormântale lumânări, 
iubirea pentru semeni morţi n-o ştiu, ci pentru vii. 


(Streinul, Mircea, Poeți tineri bucovineni, 
Bucureşti 1938, p. 24) 

Culegător de spice 


Îmi scrise-n faţă macul 

zorilor întâia floare 

când am deschis iatacul, 

să dau bineţe plopilor din zare. 


În începutul zilei — clar 

şi pe muncele — tremurau din coarne cerbii, 
să rupă al ciobanilor ştergar 

de fum, întins domol pe-icoana ierbii. 


Încă nu ştiau că-i zi dulăii... 

Fluierul tăcea ascuns în brâu, 
Să-nveţe-a spune proaspăt cântul văii 
pentru mieii creţi ca undele-n pârâu. 


În mantie de răcoare-am stat 

ca un drumeţ în umbra de măslin. 
Fior de rouă trupul meu uscat 
bău, iar sufletul senin. 


Când ciocârlia legăna-n 
pridvorul dimineţii viers ales, 
făcură valuri spicele-n cel lan 
şi paznic nu striga în şes. 

Eram flămând ca ucenicii 
Domnului în țarină, demult... 
Şi-ndată-n zdrenţele tunicii 

am tăinuit tot rodul ce l-am smult. 


Cu capul înclinat, Stăpâne, 

fugii, apoi, pe urmele de cară, 

să nu mă vadă soarele prin grâne, 
nici stelele verzui prin seară. 


(Streinul, Mircea, Poeți tineri bucovineni, 
Bucureşti 1938, p. 24) 

larnă 


Fulgi... 

Din adâncul nalt, flutur 
lângă flutur 

cade dupăolaltă. 

Şi întinde vântul 

— învelind pământul — 
giulgi... 


Pier 

pe câmp de vată 
nori 

de ciori... 

Şi lată 

punte străvezie 
mal cu mal îmbie 
laolaltă... 

Ger... 


(Junimea Literară, An 20, 
Nr. 9-12, 1931, p. 255) 

Psalmodie pluvială 


Lin mijeşte flautul privighetorii... 
Fecioarele satului, albe, 

alungă din cosiţe norii, 

să le cadă luna ban pe salbe. 


O, sfântă oră a serii, 

când stelele se miruie în pajişti... 
Se roagă pentru grâul verii 
brotacii bălților din rarişti. 


În case de români coboară 

fluturi de amurg cu aripi ude... 

Dar sub nucii lor, 

psalmodiază îngerii-n sobor 
răcoarea acră-a poamelor prea crude. 


(Revista Fundațiilor Regale, An 5, 
nr. 5/1938, pp. 438, 439) 

Scrie prietenului bolnav 


Îmi ninge pe pleoape 

poveşti de dincolo de ape. 
Belşug în alb neprihănire 
păşeşte-n urma unui mire 

(norii: site din nimic prin care 
Dumnezeu fărâmiţează o cântare 
albă, în surdină 

pentru pomii din grădină). 


Ninge larg şi felurit. 
Grădina, proaspăt înfățată, 
aşteaptă un oaspete dorit 
de altă dată. 

Târâş se lăcomesc la prag 
vrăbii şi corbi, negru şirag. 


Un uriaş caută vesmânt, 

se supără şi crapă vânt 

şi-i mătură pe nepoftiţi; 

nu pentru ei — papuci smoliţi, 
uitaţi de diavol pe omăt — 
este găteala din pomăt. 


Şi corbii 
guşile-şi topesc, ca orbii 

— în ger, pe gardul de nuiele — 
ciot de ciot. 


Dau, când voi avea, un zlot 
să aflu de la cineva: 

tăria nopţii va serba 
primirea unui împărat, 

ori fi-va rostul de jucat 

la nunta unei iele? 


(Junimea literară, 1932, p. 205) 

Scrisoare unui camarad 


îmi creşti în amintire, camarade bun, 
ca înainte de furtună, blând, vioi, 

cu pieptul dăltuit de soare în cătun, 
cu fruntea-naltă către zările din noi. 


Ca adierea unui arbore mi-apari 

acuma între zidurile cetăţii aspre... 

Îţi simt alăturea de mine paşii mari 

şi gândul ca o flamură zvâcnind spre astre. 


Ți-aud cuvintele în ierburi susurând 

ca altădată-n chiote, în rugăciune... 
Privirile-ţi mă ard, doar, a mustrare-n gând 
şi n-am mâhnirea asta neagră cui o spune. 


Căci patimile vechi mai bântuie pe-aici 

şi ochii, flori viclene, rareori nu mint... 
Tărâmul nostru-i plin de-aceiaşi oameni mici 
cari ştiu să cumpănească sufletul cu argint. 


Văd albă crucea ta în margine de ţară... 
Când focuri păstoreşti tămâie pe coline 
şi clopote se-nchină în cântări de seară, 
mă-nalț prin lacrimi de mândrie către tine. 

Din jertfa ta aprinde-om Neamului lumină. 
De când doar numele, de biruinţă greu, 
din lupte îți veni, ni-i tara iar grădină! 
Hotarele-s mai drepte. Bunul Dumnezeu 


coboară iar în inimi, umblă printre grâne, 
şi păsările-l laudă-n dumbrăvi bătrâne. 


(Revista Bucovinei, Anul |, 
Nr. 4, 1942, p. 115) 


Da 


Stihul frunzelor de toamnă 


Foi arse, de pământ lipiţi-vă ca mine; 

vă caute-n rădăcină soarele-n zadar. 

Când ne-o cuprinde noaptea, muguri-vor iar 
bolnave zori, atâtea!, şi-or părea senine. 


În preajmă sângeraţi sutana dup-amiezii, 

din funigei să ştiţi cum gândul mi-l desprind; 
în calendar, tomnatice arămi v-aprind 
norocul unui an ce l-aşi purtat livezii. 


Căderea-nceată ca o stingere spre seară vi-i 
şi doare mângâierea ce-o-mpletiţi în legănări, 


iubirea pentru semeni morţi n-o ştiu, ci pentru vii. 


(Junimea literară, 1932, p. 205) 

Vis de luptător 
De voi cădea în glie, la hotară, 
m-oi închina icoanei tale, Ţară. 


M-or înălța la cer în melodii 
uşoare codrii noştri pururi vii. 


Lumina ultimă m-a lumina 
în unda vremii-oprită undeva. 


De-abia-atuncea trupul îmi vor duce 
Domnului meu umbră firavă de cruce. 


Când pentru mine n-or mai zori zorile, 
nici doinele n-or înflori, nici florile, 


inima-mi va suspina uşure 


în plânsul ploilor şi-n freamăt de pădure. 


Doar sufletu-mi — o pasăre obosită 
de ura celor răi şi prigonită — 


ca-n vis căuta-va pajişti şi fântâni 


şi odihni-l-va Maica Domnului pe mâini. 


(Revista Bucovinei, nr. 2/1942, p. 40) 

Elegie 


Frate depărtat, spre tine pentru-atâta oară 
mirişti arse ar picioarele-mi însângerară... 
Ochii nu-i mâhni, că roasă-i haina ce-o îmbrac, 
nici jilav colbul țarinei că-ţi lepăd în atac. 


Calde înnoptări în câmp au vrut să mă-ntârzie; 
fânul însă-n rouă se-ngrădi, la jitărie. 

Drum din lada serii paşii-ncoace mi-a vărsat: 
chipul tatei, mort, nostalgic mă mână spre sat. 


Va fi la început de zi când voi porni de-aici; 
mestecenii balade-or legăna şi rândunici. 
Trecutu-n seri aprinde-va unghere bătrâneşti 
şi-or bea păianjenii să-l joace pânză la fereşti. 


(Junimea literară, nr. 1-3/1933, p. 24) 

Zgomote-n oracol 


Răcori de templu-n sat al serii fum când lasă, 
îndată ce lumina-n paneraşe au strâns albinele, să ieşi 
nomad, sub coviltir, în carul de cireş. 


Îngenunchează-ţi drumul la iubita sasă, 

căci ochii ei demult n-au toastat tristeţi la masă. 
Cortul împletiţi-l pe noptatec arc bătut cu stele — 
(cele vechi cădea-vor mlădioase să le faci nuiele). 


Bocancii au obosit la postul de jandarmi 
şi satul doarme: cremene pe clopot poţi să sfarmi. 


Aşteaptă în livadă strugurii cu vinul teafăr, 
obrajii să vă aplecaţi, să beţi din cupă de luceafăr. 


Dar paşte a paznicului puşcă glonte ruginit pe-aproape; 
şi-atunci doar ielele-or nunti spre pomenire vouă, 


vâslind un cântec de cucoşi ca umbră de măslini în ape, 
iar zorile vor chiui că s-au îmbătat cu rouă. 


(Junimea literară, nr. 4-6/1933, p. 82) 

Îngenunchiere-n leat valahic 


În primăvara asta berzele-şi întârziară şirul alb la sud, 
pe drumul Dunării balade-n limbi străine depănând; 
în deltă au-ncrestat pescari un sat natal cu slove mari pe 
dud 
de-or tremura cum sânii fetelor în ţarini bulgări de 
pământ. 


Vor scrie-ntoarceri rândunelele cu negru striai de-acum o 
vară 
Şi iarăşi triste vor grăi că le-a murit o stareță lăstună 
sub streşină la un vecin ce sfărâma icoane şi dormea pe 
scară 
(Nici bună-ziua nu-i spun oamenii, că-i eretic şi suduie 
când tună). 


Ci gongul serii ştire îi va da vecinului că-i slujbă-n cer 
albinele când roua o aprind să lumineze-n sunet alb 
cireşii; 
şi-n vin de zumzet soarele când faţa şi-a iuți ca un 
pivnicer, 
de Domnul stânjeneii vor visa cum despre mări cipreşii. 


(Junimea literară, nr. 4-6/1933, p. 101) 

Drum de Nord 


Zborul berzelor cum înflori curat 
unde orizontul cumpăna înclină... 

Ci semn de veselie nu au dat 

mugurii pe vişin, nici fluier pe colină. 


Doar a simţit în bulgării livezii 
miros de pârâu, păstorul şi-a ales 
toţi mieii buni de-njunghiat şi iezii, 
să preamărească soarele în şes. 


Au gâlgâit tălăngi în fuga văii, 
apoi trecură peste somn de plante 
călcâiul bâtei aspre şi dulăii 

spre dealurile lungi şi-nalte. 


Pe-acolo sângerară-n lut 

slăbite guri căutând în van 

păşune... lar când a ştiut 

de trupul oilor şi de cioban, 

culcuşul cel şi decât iarba mai plăcut, 


vrăjea departe Prutu-n nai de ape 
arcuitele-nserării gene... 

Şi clopote au prins a roura pe 
frunţi de mănăstiri bucovinene. 


(Junimea literară, An 24, nr. 2/1935, p. 55) 

